Arnar Gunnlaugsson, þjálfari Íslands- og bikarmeistara Víkings í fótbolta, segir að það verði erfitt að finna arftaka varnarjaxlanna Kára Árnasonar og Sölva Geirs Ottesen sem lögðu skóna á hilluna eftir bikarúrslitaleikinn í gær.
Víkingur vann ÍA í bikarúrslitaleiknum 3-0 á Laugardalsvelli og varð þar með fimmta liðið í karlaflokki til að vinna bikartvennuna svokölluðu, það er, að verða Íslands- og bikarmeistari á sama tímabilinu. Tíu ár eru síðan þetta gerðist síðast eða þegar KR varð tvöfaldur meistari árið 2011. Reynsluboltarnir Kári og Sölvi hafa að öðrum ólöstuðum verið í lykilhlutverki sem leiðtogar í Víkingsliðinu sem verður án þeirra á næsta tímabili. Þá bíður Víkinga ekki aðeins vörn þessarra tveggja titla heldur þátttaka í forkeppni meistaradeildarinnar. Arnar þjálfari viðurkennir að nú taki við erfitt verkefni að finna arftaka þeirra.
Selfoss náði dramatísku jafntefli við Jeruzalem Ormoz frá Slóveníu, 31-31, í fyrri leik liðanna í annarri umferð Evrópubikars karla í handbolta á Selfossi í gærkvöld. Selfyssingar skoruðu þrjú mörk í röð á síðustu tveimur mínútunum og Einar Sverrisson jafnaði leikinn á lokasekúndunni. Seinni leikur liðanna verður í Slóveníu um næstu helgi. Alls eru þrjú íslensk karlalið og tvö kvennalið í eldlínunni í Evrópukeppninni um þessa helgi og má lesa nánar um það á ruv.is.
Fyrsta umferði bikarkeppni karla og kvenna í körfubolta hefst í dag. Leikur kvennaliða Vals og Keflavíkur verður sýndur beint á RÚV2 klukkan 20 í kvöld.
Þjálfari Íslands- og bikarmeistara Víkings í fótbolta, segir að það verði mikill hausverkur að finna arftaka leiðtoganna Kára Árnasonar og Sölva Geirs Ottesen sem lögðu skóna á hilluna eftir bikarúrslitaleikinn í gær.